Zlatý fond SME

Zlaté perličky pre dobré detičky

Rehor Uram Podtatranský

Copyright © 2010 Petit Press

Copyright ePub version © 2012 iAdverti

Copyright © 2013 Zlatý fond denníka SME

All rights reserved.

Ďakujeme digitalizátorom: Viera Studeničová, Michal Garaj, Dušan Kroliak, Katarína Tinesová

Tento súbor podlieha licencii \'Creative Commons Attribution-NonCommercial-NoDerivs 2.5 License\'. Viac informácii na http://zlatyfond.sme.sk/dokument/autorske-prava/

ISBN 978-80-89278-70-1

Finálna úprava elektronickej verzie Dibuk, s. r. o., 2013

Ukážka z elektronickej knihy

formát EPUB

Pôvodná publikácia

Gregor Uram-Podtatranský. Zlaté perličky pre dobré detičky. Tranoscius Liptovský Mikuláš 2008. 56. Darina Bancíková zostavila.

Bibliografické poznámky

Básničky mikulášskeho učiteľa Gregora Urama Podtatranského Zlaté perličky pre dobré detičky sa v „Sozname kníh vydaných spolkom Tranoscius v Liptovskom Svätom Mikuláši 1898 — 1947“ (zostavila Darina Bancíková) nachádzajú na jednom z prvých miest novovznikajúceho evanjelického vydavateľstva. Prvýkrát vyšli ako šiesty titul roku 1899, druhýkrát v roku 1926.

Náš domček

Domček náš je malý,

ale pravý chrám,

v ktorom pokoj, blaho

usmieva sa nám.

V izbe otec drahý

radostne pracuje,

v kuchyni zas matka

pokrm nám hotuje.

Na dvore si zobká

húska i kurička,

v stajni seno chrumká

biela kravička.

V malej záhradôčke

kvitne mnohý kvet,

za humnom je pole,

šíry Boží svet!

Tak nám je tu dobre,

ach, tak milo je!

Všetko ma tu teší,

všetko sa smeje.

Len Ty, Pane Bože,

žehnaj vždy náš dom,

by sme všetci zdraví

prebývali v ňom.

Oteckovi k meninám

Ta hore, do neba,

kde je to slniečko,

dvíha sa v tento čas

to moje srdiečko.

By tam vyprosilo

od Otecka z neba,

žehnania a zdravia

i sily pre teba.

Ach, veď si ty naša

podpora jediná,

bez teba by nám tu

zle išla hodina.

Bez teba by boli

tvoje tu detičky

len také sirôtky

okolo mamičky.

Živ ťa Boh dlhý čas:

Daj ti zdravia, sily,

by si nás vychoval,

otecko náš milý.

Mamičke k meninám

Od môjho narodenia,

od môjho malička,

čo si sa už natrápila,

moja drahá mamička!

Materinské srdce tvoje

láskavo ma ľúbilo

a v tej láske aj ku sebe

srdečne ma túlilo.

Ach, a koľké pre mňa noci,

maminka, si nespala,

od telesných zlých nemocí

duša moja stonkala.

Nuž, či nemám za tú lásku

srdečne ťa milovať?

Ži mi dlho — a ja tebe

život svoj chcem venovať!

Uspávanka

Spiže mi, spiže mi,

dieťatko, dušička,

veď tu nad kolískou

bdie tvoja mamička!

Spiže mi, spiže mi

do bieleho rána;

potom vstaň mi zdravá,

duša milovaná.

O klasoch

Plný klas sa dolu kloní,

prázdny hľadí hore:

Sprostý hľadá v pýche slávu,

múdry však v pokore.

Koniec ukážky